দুষ্ট চক্র এ কারণে বললাম, কারণ দুর্বৃত্তায়নের ওপর ভর করে যে রাজনীতি, নির্বাচন এবং চেয়ার দখল- এ সবই আবার নতুন দুর্বৃত্তায়নকে প্রশ্রয় দেয় বা দিতে বাধ্য। কারণ যে অনুচরবর্গ ‘পাতি নেতাকে’ ভোট চুরি, মারামারি, সংঘর্ষ, এবং টাকার বিনিময়ে পাস করিয়ে দিল ইউপি নির্বাচনে, তারা তো সারা বছর বসে ‘আঙুল চুষবে না’। তারা তাদের কাজের প্রতিদান চাইবে। আর প্রতিদান হিসেবে তাদেরকে ‘পুরস্কৃত’ করাই হবে ‘নেতার’ একমাত্র কাজ। যেন জনগণের ‘সেবা’ নয়, অনুচরবর্গের ‘সেবা’ প্রদানই তার কাজ। এই অনুচরবর্গ জানে, সমাজে তারা যাই করুক না কেন, পার পেয়ে যাবে। কারণ তাদের মাথার ওপর ‘নেতা’ আছেন, যে নেতাকে তারা নির্বাচিত করে পাস করিয়ে এনেছেন। এই অনুচরবর্গ যদি প্রতিদিন নারী ধর্ষণ করে কিংবা প্রান্তিক মানুষজনের জমি দখল করে, কিংবা মুক্তিপণ আদায়সহ নানা অবিচার-অত্যাচার করে, তারা জানে চেয়ারে বসা ‘নেতা’ তাদের রক্ষা করতে বাধ্য। কারণ অনুচরবর্গই তাকে চেয়ারে বসিয়েছে। অতএব তারা না থাকলে তার চেয়ারও থাকবে না। তখন ওপর থেকে ভালো কিছু কাজ করার নির্দেশ এলেও ‘নেতা’ তা করতে পারবেন না তার এই গৃহপালিত অনুচরদের জন্য।